钦定古今图书集成/历象汇编/岁功典/第021卷 > 后汉
## 钦定古今图书集成/历象汇编/岁功典/第021卷 > 后汉

《后汉》天子元旦幸德阳殿，受朝贺，大宴群臣，赐观诸
伎乐。

按《后汉书礼仪志》，“每月朔、岁首为大朝受贺。其仪，夜
漏未尽七刻，钟鸣，受贺及贽公侯璧，中二千石、二千
石羔，千石、六百石雁，四百石以下雉。百官贺正月，二
千石以上上殿称万岁，举觞御坐前，司空奉羹，大司
农奉饭，奏食举之乐。百官受赐宴飨，大作乐。”其每朔
唯十月旦从故事者，高祖定秦之月元年岁首也。
按《礼仪志注》：蔡质《汉仪》：“正月旦，天子幸德阳殿，临轩，
公卿、将大夫、百官各陪朝贺，蛮貊、胡、羌朝贡毕见，属
郡计吏皆陛觐庭燎。宗室诸刘杂会万人以上，立西
面，位定公纳荐，太官赐食酒，西入东出。既定上寿，计
吏中庭北面立，太官上食，赐群臣酒食。贡事御史四
人，执法殿下，虎贲、羽林、弧弓、撮矢、陛戟，左右，戎头偪
胫，陪前向后。左右中郎将住东西，羽林虎贲将住东
北，五官将住中央”，悉坐就赐，作《九宾彻乐》，舍利从西
方来，戏于庭极。乃毕，入殿前，激水化为比目鱼，跳跃
嗽水，作雾障。日毕，化成黄龙，长八丈，出水游戏于庭，
炫耀日光。以两大丝绳系两柱中，头间相去数丈，两
倡女对舞，行于绳上，对面道逢，切肩不倾。又蹋踘出
身，藏形于斗中，钟磬并作。乐毕，作鱼龙曼延，小黄门
吹三通，谒者引公卿群臣以次拜，微行出罢，卑官在
前，尊官在后。德阳殿周旋容万人，陛高二丈，皆文石
作坛，激沼水于殿下。画屋朱梁，玉阶金柱，刻镂，作宫
掖之好，厕以青翡翠，一柱三带，韬以赤缇。天子正旦
节会朝百官于此。

### 安帝永初四年春正月元会彻乐

按：《后汉书安帝本纪》：永初四年“春正月元日，会彻乐，
不陈充庭车。”

〈注〉每大朝会，必陈乘舆法物车辇于庭，故曰“充庭车”也。以年饥故不陈。

### 顺帝永建四年春正月元旦诏赦天下下宽和之令按后汉书顺帝本纪永建四年春正月丙寅诏曰朕托王公之上涉道日寡政失厥中阴阳气隔寇盗肆

暴，庶狱弥繁，忧悴永叹，疢如疾首。《诗》云：“君子如祉，乱
庶遄已。”三朝之会，朔旦立春，嘉与海内，洗心自新。其
赦天下。从甲寅赦令以来复秩属籍，三年正月已来
还赎。其阎显、江京等知识婚姻禁锢，一原除之。务崇
宽和，敬顺时令，遵典去苛，以称朕意。